b'\n_START_ARTICLE_\nVizualna kultura\n_START_PARAGRAPH_\nVizualna kultura je veja kulturologije, ki se ukvarja s kulturnimi aspekti (modernih) podob. Izhaja iz poznega 20. stoletja in obstaja predvsem na anglo-ameri\xc5\xa1kem obmo\xc4\x8dju. Pogosto obravnava predvsem film in televizijo, \xc4\x8deprav zajema tudi videoigre, stripe, oglase in druge medije._NEWLINE_Pomembni avtorji te akademske smeri so W. J. T. Mitchell, Stuart Hall in Slavoj \xc5\xbdi\xc5\xbeek._NEWLINE_Vizualna kultura se povezuje v \xc5\xa1tudije vizualne sociologije in vizualnih \xc5\xa1tudij. Kot te\xc5\xbei\xc5\xa1\xc4\x8de se ponuja \xc5\xa1tudentom umetnostne zgodovine, angle\xc5\xa1\xc4\x8dine, likovne teorije, sociologije, filozofije, semiotike, vizualnih komunikacij, filmske znanosti in znanosti o medijih. Kontroverzna je debata o razlikah oziroma potrebnih razmejitvah med vizualno kulturo in umetnostno zgodovino._NEWLINE_Posebej zanimivi za vizualno kulturo so novi mediji in postmoderna umetnost (od za\xc4\x8detkov fotografije naprej). Nekateri avtorji, predvsem pa James Elkins, pa poudarjajo tudi pomembnost raziskovanja naravoslovnih podob.'